
Betegtájékoztató: Információk a felhasználó számára

Suprax 400 mg diszpergálódó tabletta
cefixim


Mielőtt elkezdi szedni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.
· [bookmark: _GoBack]Tartsa meg a betegtájékoztatót, mert a benne szereplő információkra a későbbiekben is szüksége lehet.
· További kérdéseivel forduljon kezelőorvosához vagy gyógyszerészéhez.
· Ezt a gyógyszert az orvos kizárólag Önnek írta fel. Ne adja át a készítményt másnak, mert számára ártalmas lehet még abban az esetben is, ha a betegsége tünetei az Önéhez hasonlóak.
· Ha Önnél bármilyen mellékhatás jelentkezik, tájékoztassa erről kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. Lásd 4. pont.

A betegtájékoztató tartalma:

1.	Milyen típusú gyógyszer a Suprax 400 mg diszpergálódó tabletta (továbbiakban: Suprax) és milyen betegségek esetén alkalmazható?
2.	Tudnivalók a Suprax szedése előtt
3.	Hogyan kell szedni a Supraxot?
4.	Lehetséges mellékhatások
5.	Hogyan kell a Supraxot tárolni?
6.	A csomagolás tartalma és egyéb információk


1.	Milyen típusú gyógyszer a Suprax és milyen betegségek esetén alkalmazható?

A Suprax hatóanyaga a cefixim. Ez egy antibiotikum, amely meggátolja a baktériumok szaporodását, illetve elpusztítja azokat.
A Suprax elsősorban a felső és az alsó légutak (pl. torokgyulladás, mandulagyulladás, középfülgyulladás, orrmelléküreg-gyulladás, fertőzéses hörghurut, tüdőgyulladás), illetve a húgyutak (hólyaghurut és/vagy húgycsőgyulladás, vesegyulladás) és az epeutak bizonyos baktériumok által okozott fertőzéseinek, valamint a heveny gonorreás (kankó) húgycsőgyulladás gyógyítására szolgáló gyógyszer 12 éves és annál idősebb serdülők és felnőttek számára.


2.	Tudnivalók a Suprax szedése előtt

Ne szedje a Supraxot 
· ha allergiás a cefiximre vagy egyéb cefalosporin típusú antibiotikumra, vagy a gyógyszer (6. pontban felsorolt) egyéb összetevőjére.

Figyelmeztetések és óvintézkedések
A Suprax szedése előtt beszéljen kezelőorvosával vagy gyógyszerészével, ha:
-	Önnek bármilyen egyéb betegsége van, pl. tüdőasztma
· allergiás valamely gyógyszerre, beleértve a penicillin iránti túlérzékenységet is
· Önnek vesekárosodása van
· hányással vagy hasmenéssel járó betegsége van
· hámló, hólyagos kiütések jelentkeznek a kezelés során Önnél. Ilyen esetben azonnal hagyja abba a gyógyszer szedését és forduljon orvoshoz, mert ezek a bőrt érintő, súlyos mellékhatás jelei lehetnek!
· a laboratóriumi vizsgálatok alapján a vérképe eltérést mutat (vérszegénység), vagy sárgaságot tapasztal Önmagán

· a vizelet mennyisége hirtelen lecsökken. Ez akut veseelégtelenség tünete lehet, amit a cefixim más cefalosporinokhoz hasonlóan okozhat. Esetenként egyáltalán nincs spontán ürített vizelet. Jelentkezhet testszerte folyadékgyülem (ödéma), deréktáji fájdalom, étvágytalanság, hányinger, hányás vagy hasmenés. A fenti tünetek esetén a cefixim adását le kell állítani, sürgősen orvoshoz kell fordulni!
· ha Önnél epilepsziás görcsrohamok jelentkeznek. A cefixiimhez - a Suprax hatóanyagához - hasonló gyógyszerek (a cefalosporinoknak nevezett antibiotikum-csoport) epilepsziás görcsrohamokat válthatnak ki. Amennyiben Önnél görcsrohamok jelentkeznek, hagyja abba a cefixim szedését és azonnal forduljon a kezelőorvosához!
· a Suprax tartós vagy ismételt alkalmazása a cefiximmel szemben ellenálló (rezisztens) mikroorganizmusokkal való felülfertőződést okozhat. Felülfertőződés előfordulásakor kezelőorvosának megfelelő kezelést kell alkalmaznia Önnél.

Figyelmeztetés
Azonnal forduljon orvosához, ha a kezelés során visszatérő vagy tartósan fennálló súlyos hasmenés, illetve túlérzékenységi reakciók tünetei jelentkeznek Önnél. Ezek közé tartozik a bőrkiütés, a csalánkiütés, a végtagok, az ajak és a szemhéj duzzanata, a légszomj, illetve az ájulásszerű érzés. Ne vegyen be bélmozgást csökkentő gyógyszert, ha hasmenés alakul ki Önnél!
Arról is azonnal számoljon be a kezelőorvosának, ha bőrkiütést tapasztal! Ez a bőrt érintő, súlyos mellékhatás jele lehet.

Gyermekek és serdülők
A 12 év alatti gyermekek számára a Suprax 400 mg diszpergálódó tabletta nem ajánlott.
Ezen korcsoport számára a cefixim másik gyógyszerformája, a Suprax szuszpenzió adása javasolt.

A cefixim (a Suprax hatóanyaga) biztonságosságát koraszülöttek és újszülöttek kezelése esetén még nem igazolták.

Egyéb gyógyszerek és a Suprax 
Feltétlenül tájékoztassa kezelőorvosát vagy gyógyszerészét a jelenleg vagy nemrégiben szedett, valamint szedni tervezett egyéb gyógyszereiről.

A Suprax a vizeletben levő glükózt kimutató teszt álpozitív eredményét okozhatja. Az ellenanyagok kimutatását szolgáló vizsgálat (direkt Coombs-teszt) a cefixim-kezelés ideje alatt téves eredményt hozhat.

Ha bizonyos típusú véralvadásgátlókat (vérhígítókat) szed, a protrombinidő megnyúlhat, vérzések alakulhatnak ki.

Orvosa vizeletvizsgálatot rendelhet el Önnél vagy gyermekénél, ha a Suprax szuszpenziót egyéb antibiotikummal (pl. aminoglikozid, polimixin B, kolisztin) vagy vízhajtóval (pl. furoszemid) együtt szedi.
Az acetilcisztein-típusú nyákoldók a Suprax-szal egyidejűleg szedhetők.

A Suprax egyidejű bevétele étellel és itallal
Az étkezések nincsenek hatással a hatóanyag felszívódására. Ezt a gyógyszert étkezéstől függetlenül be lehet venni.

Terhesség és szoptatás
Ha Ön terhes vagy szoptat, illetve ha fennáll Önnél a terhesség lehetősége vagy gyermeket szeretne, a gyógyszer alkalmazása előtt beszéljen kezelőorvosával vagy gyógyszerészével.

A Suprax terhesség alatt (különösen az első három hónapban) csak az orvos kifejezett utasítására szedhető. 

Nem ismert, hogy a cefixim kiválasztódik-e az anyatejbe. A Suprax szoptatás alatt csak az orvos kifejezett utasítására szedhető. 
Suprax szedése esetén a szoptatás felfüggesztése javasolt!

A készítmény hatásai a gépjárművezetéshez és a gépek kezeléséhez szükséges képességekre
Nem ismert, hogy a cefixim befolyásolná a gépjárművezetéshez és a gépek kezeléséhez szükséges képességeket.

A Suprax 400 mg diszpergálódó tabletta színezőanyagot tartalmaz.
A készítmény narancssárga színezéket (E110) tartalmaz, ami allergiás reakciókat okozhat.


3.	Hogyan kell szedni a Supraxot?

A gyógyszert mindig a kezelőorvosa által elmondottaknak megfelelően szedje. Amennyiben nem biztos az adagolást illetően, kérdezze meg kezelőorvosát vagy gyógyszerészét.

A Supraxot az orvos által előírt adagolásnak és időtartamnak megfelelően kell alkalmazni.

Fontos! Amikor tünetei javulnak vagy elmúlnak, ne hagyja abba a gyógyszer szedését, hanem szedje be azt az adagot, amit az orvos előírt. 

A készítmény ajánlott napi adagja 1 diszpergálódó tabletta.
A Supraxot mindig ugyanabban az időben, naponta egyszer, vagy a napi adagot két részre elosztva (fél diszpergálódó tablettát reggel és felet este) vegye be, az orvos utasításának megfelelően.

Idős korban nem szükséges az adag módosítása. Ha Önnek veseproblémája van, a kezelőorvos csökkentheti az adagját.

Tegye a tablettát egy pohár (legalább 50 ml) vízbe és addig kevergesse alaposan, amíg egységes elegyet nem kap. Az így elkészült folyadékot azonnal igya meg. A Supraxot kizárólag vízzel kell elkészíteni. A tablettát étkezéstől függetlenül be lehet venni.

A diszpergálódó tabletta egyenlő adagokra osztható.

Alkalmazása gyermekeknél és serdülőknél
A 12 éves és annál idősebb serdülők a felnőttek adagját kaphatják. 
A 12 év alatti gyermekekre vonatkozó információkért lásd a 2. pont „Gyermekek és serdülők” részt. 

Ha az előírtnál több Supraxot vett be
Ha véletlenül túl sokat vesz be a gyógyszerből, azonnal forduljon orvoshoz!

Ha elfelejtette bevenni a Supraxot
Ne vegyen be kétszeres adagot a kihagyott tabletta pótlására. Folytassa a kezelést az orvos által előírt módon.

Ha idő előtt abbahagyja a Suprax szedését
A Supraxot az orvos által előírt adagolásnak és időtartamnak megfelelően kell alkalmazni. Ne hagyja abba a gyógyszer szedését, ha tünetei javulnak vagy elmúlnak! 

Ha bármilyen további kérdése van a gyógyszer alkalmazásával kapcsolatban, kérdezze meg kezelőorvosát vagy gyógyszerészét.


4.	Lehetséges mellékhatások

Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek.

Minden gyógyszerrel szemben kialakulhat túlérzékenységi reakció (ritka mellékhatás). Ezért felhívjuk a figyelmét, hogy amennyiben a következő tünetek bármelyikét észleli, feltétlenül forduljon kezelőorvosához: bőrkiütések, csalánkiütés, végtag-, arc-, ajak- vagy szemhéjduzzanat, légszomj, ájulásérzés.

A túlérzékenységi reakción kívül az alábbi tünetek jelentkezése esetén is azonnal abba kell hagyni a gyógyszer szedését és orvoshoz kell fordulni:
· kezelés során visszatérő vagy tartósan fennálló súlyos hasmenés (álhártyás vastagbélgyulladás jele lehet) (nagyon ritka mellékhatás)
· súlyos bőrreakciók (nagyobb kiterjedésű bőrkiütés, amely hólyagokkal és hámló bőrrel jár, különösen a száj, az orr, a szem és a nemi szervek környékén (nem ismert gyakoriságú mellékhatás); vagy olyan bőrkiütés, mely felhólyagosodhat, és úgy néz ki, mint egy kis céltábla (egy világosabb terület közepén fekete pont, sötét peremmel); vagy kiterjedt bőrkiütés hólyagokkal és a testfelszín nagy területein lehámló bőr) (nagyon ritka mellékhatás)
· a szem és a bőr sárgás elszíneződése (nagyon ritka mellékhatás)
· az arc bedagadása (nem ismert gyakoriságú mellékhatás)
· véraláfutások jelentkezése (nagyon ritka mellékhatás)
· szérumbetegség-szerű reakciók, mint például láz és ízületi fájdalom, egyfajta súlyos vérszegénységgel kísérve (nem ismert gyakoriságú mellékhatás)
· akut veseelégtelenség (nem ismert gyakoriságú mellékhatás).

További mellékhatások:

Gyakori mellékhatások (10 betegből legfeljebb 1-et érinthet):
· híg széklet, hasmenés.

Nem gyakori mellékhatások (100 betegből legfeljebb 1-et érinthet):
· fejfájás
· hasi fájdalom, hányinger és hányás
· bőrkiütés és bőrpír
· a májenzimek (alkalikus foszfatáz, transzaminázok) szintjének átmeneti megemelkedése a vérben.

Ritka mellékhatások (1000 betegből legfeljebb 1-et érinthet):
· a vér bizonyos sejtjeinek magas száma (eozinofília)
· szédülés
· étvágytalanság, fokozott bélgázképződés
· a vér karbamid-koncentrációjának megemelkedése
· viszketés, a nyálkahártyák gyulladása.

Nagyon ritka mellékhatások (10 000 betegből legfeljebb 1-et érinthet):
· a vérsejtek számának egyéb eltérései (leukopénia, agranulocitózis, pancitopénia, trombocitopénia, amelyek jele lehet a fertőzésekre való fokozott hajlam, a fáradtság, a torokfájás, a szájban kialakuló fekélyes sebek vagy a vérzési hajlam)
· múló túlzott aktivitás, fokozott görcshajlam
· egy bizonyos enzim (kreatinin) magas szintje a vérben
· egyéb súlyos bőrreakciók (pl. eritéma exudatívum multiforme, toxikus epidermális nekrolízis)
· epepangás.

Nem ismert gyakoriságú mellékhatások (a gyakoriság a rendelkezésre álló adatokból nem állapítható meg):
· felülfertőződés rezisztens baktériumokkal
· a vörösvértestek szétesése következtében kialakuló vérszegénység (hemolitikus anémia), bizonyos fehérvérsejt típus számának csökkenése (granulocitopénia)
· vesegyulladás
· légszomj
· emésztési zavar
· bizonyos fehérvérsejt típus magas számával (eozinofília) és az egész szervezetet érintő (szisztémás) tünetekkel járó, gyógyszer okozta bőrkiütés
· csalánkiütés
· láz
· magas bilirubinszint a vérben.

Gyakrabban fordulnak elő emésztőrendszeri mellékhatások, ha a napi adagot egyszeri adagként veszik be.

Mellékhatások bejelentése
Ha Önnél bármilyen mellékhatás jelentkezik, tájékoztassa kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségeken keresztül. 
A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.


5. Hogyan kell a Supraxot tárolni?

A gyógyszer gyermekektől elzárva tartandó!

Legfeljebb 25 °C-on tárolandó.

A dobozon és a buborékcsomagoláson feltüntetett lejárati idő (Felhasználható:) után ne szedje ezt a gyógyszert. A lejárati idő az adott hónap utolsó napjára vonatkozik.

Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.


6. A csomagolás tartalma és egyéb információk

Mit tartalmaz a Suprax 400 mg diszpergálódó tabletta?
· A készítmény hatóanyaga a cefixim. 400 mg cefiximet tartalmaz (447,7 mg cefixim-trihidrát formájában) diszpergálódó tablettánként.
· Egyéb összetevők: mikrokristályos cellulóz, alacsony szubsztitúciós fokú hidroxipropil-cellulóz, vízmentes kolloid szilícium-dioxid, povidon K30, magnézium-sztearát, eperaroma FA 15757, eperaroma PV 4284, kalcium-szacharin, narancssárga színezék (E110).

Milyen a Suprax 400 mg diszpergálódó tabletta külleme és mit tartalmaz a csomagolás?
Sápadt narancsszínű, eper illatú, hosszúkás tabletta, mindkét oldalán két bemetszéssel ellátva.
A diszpergálódó tabletta egyenlő adagokra osztható.

5 db, 7 db vagy 10 db diszpergálódó tabletta átlátszatlan PVC/PVDC//Al buborékcsomagolásban és dobozban.

A forgalomba hozatali engedély jogosultja
Richter Gedeon Nyrt.
H-1103 Budapest, 
Gyömrői út 19-21.
Magyarország 

Gyártó
A Menarini Manufacturing Logistics and Services s.r.l.
50143 Firenze, Via Di Scandicci 37
Olaszország

OGYI-T-4926/03	5×	PVC/PVDC//Al buborékcsomagolásban
OGYI-T-4926/04	7×	PVC/PVDC//Al buborékcsomagolásban
OGYI-T-4926/05	10×	PVC/PVDC//Al buborékcsomagolásban

A betegtájékoztató legutóbbi felülvizsgálatának dátuma: 2024. szeptember.

